
[bookmark: TextBodyBegin]Το Ευρωπαϊκό Κοινοβούλιο,
–	έχοντας υπόψη το αίτημα για την άρση της ασυλίας του Tomasz Buczek, που υπέβαλε το περιφερειακό δικαστήριο του Tarnobrzeg, δεύτερο ποινικό τμήμα, με επιστολή με ημερομηνία 12 Σεπτεμβρίου 2025, σε συνάρτηση με ποινική διαδικασία που κινήθηκε εις βάρος του κατόπιν της κατάθεσης του σχετικού κατηγορητηρίου από το νόμιμο εκπρόσωπο του θύματος, και το οποίο ανακοινώθηκε στην Ολομέλεια στις 6 Οκτωβρίου 2025,
–	έχοντας ακούσει τον Tomasz Buczek, στις 23 Μαρτίου 2026 και έχοντας υπόψη τα έγγραφα που αυτός προσκόμισε, σύμφωνα με το άρθρο 9 παράγραφος 6 του Κανονισμού του,
–	έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
–	έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019[footnoteRef:2], [2:  	Απόφαση του Δικαστηρίου της 21ης Οκτωβρίου 2008, Marra κατά De Gregorio και Clemente, C-200/07 και C-201/07, ECLI:EU:C:2008:579· απόφαση του Γενικού Δικαστηρίου, της 19ης Μαρτίου 2010, Gollnisch κατά Κοινοβουλίου, T-42/06, ECLI:EU:T:2010:102· απόφαση του Δικαστηρίου της 6ης Σεπτεμβρίου 2011, Patriciello, C-163/10, ECLI: EU:C:2011:543· απόφαση του Γενικού Δικαστηρίου της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου, της 19ης Δεκεμβρίου 2019, Junqueras Vies, C-502/19, ECLI:EU:C:2019:1115.	] 

–	έχοντας υπόψη το άρθρο 105 παράγραφοι 2 και 5 του Συντάγματος της Δημοκρατίας της Πολωνίας,
–	έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
–	έχοντας υπόψη την έκθεση της Επιτροπής Νομικών Θεμάτων (A10-0116/2026),
Α.	λαμβάνοντας υπόψη ότι, με επιστολή με ημερομηνία 12 Σεπτεμβρίου 2025, το περιφερειακό δικαστήριο του Tarnobrzeg, δεύτερο ποινικό τμήμα, υπέβαλε αίτημα για την άρση της ασυλίας του Tomasz Buczek, βουλευτή του Ευρωπαϊκού Κοινοβουλίου που εξελέγη στην Πολωνία, σε συνάρτηση με ιδιωτικό κατηγορητήριο που κατατέθηκε εις βάρος του για φερόμενο ως διαπραχθέν αδίκημα σύμφωνα με το άρθρο 217 παράγραφος 1 του πολωνικού ποινικού κώδικα·
Β.	λαμβάνοντας υπόψη ότι, σύμφωνα με το αίτημα για την άρση της ασυλίας, στις 21 Σεπτεμβρίου 2024 πραγματοποιήθηκε εκλογική συγκέντρωση στο Tarnobrzeg παρουσία του Tomasz Buczek· λαμβάνοντας υπόψη ότι το θύμα συμμετείχε στην προαναφερθείσα συγκέντρωση και, ειδικότερα, εξέφρασε τις απόψεις του επί πολιτικών θεμάτων, συμπεριλαμβανομένων των δραστηριοτήτων του Tomasz Buczek· λαμβάνοντας υπόψη ότι, σύμφωνα με το αίτημα, ο Tomasz Buczek φέρεται ότι τράβηξε το μικρό μεγάφωνο που κρατούσε στα χέρια του το θύμα για να ακούγεται, και λαμβάνοντας υπόψη ότι η κίνηση αυτή φέρεται ότι ήταν τόσο βίαιη που το μεγάφωνο έπαυσε να λειτουργεί·
Γ.	λαμβάνοντας υπόψη ότι η κίνηση αυτή του Tomasz Buczek φέρεται ότι συνιστά αδίκημα κατά της σωματικής ακεραιότητας, όπως αναφέρεται στο άρθρο 217 παράγραφος 1 του πολωνικού ποινικού κώδικα·
Δ.	λαμβάνοντας υπόψη ότι ο Tomasz Buczek εξελέγη στο Ευρωπαϊκό Κοινοβούλιο στις ευρωπαϊκές εκλογές του Ιουνίου του 2024 και ότι ως εκ τούτου ήταν βουλευτής του Ευρωπαϊκού Κοινοβουλίου κατά τον χρόνο τέλεσης του φερόμενου ως διαπραχθέντος αδικήματος·
Ε.	λαμβάνοντας υπόψη ότι το φερόμενο ως διαπραχθέν αδίκημα και το συνακόλουθο αίτημα για την άρση της ασυλίας του Tomasz Buczek δεν συνδέονται με γνώμη εκφρασθείσα ή ψήφο δοθείσα κατά την άσκηση των καθηκόντων του κατά την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
ΣΤ.	λαμβάνοντας υπόψη ότι το άρθρο 9 παράγραφος 1 στοιχείο α) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι κατά τη διάρκεια των συνόδων του Ευρωπαϊκού Κοινοβουλίου οι βουλευτές του απολαύουν, εντός της επικρατείας των κρατών μελών τους, των ασυλιών που αναγνωρίζονται στα μέλη του κοινοβουλίου του κράτους μέλους τους·
Ζ.	λαμβάνοντας υπόψη ότι, σύμφωνα με το άρθρο 105 παράγραφοι 2 και 5 του Συντάγματος της Δημοκρατίας της Πολωνίας, από την ημερομηνία ανακοίνωσης των αποτελεσμάτων των εκλογών έως την ημερομηνία λήξης της θητείας τους, οι βουλευτές δεν διώκονται ποινικά, δεν κρατούνται ούτε συλλαμβάνονται χωρίς άδεια της πολωνικής Δίαιτας, εκτός από τις περιπτώσεις αυτοφώρου εγκλήματος και εφόσον η κράτησή τους είναι αναγκαία για να διασφαλιστεί η ομαλή διεξαγωγή της διαδικασίας·
Η.	λαμβάνοντας υπόψη ότι, σύμφωνα με το άρθρο 5 παράγραφος 2 του Κανονισμού του, η βουλευτική ασυλία δεν αποτελεί προσωπικό προνόμιο των βουλευτών, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
Θ.	λαμβάνοντας υπόψη ότι σκοπός της ασυλίας που προβλέπεται στο Πρωτόκολλο αριθ. 7 περί προνομίων και ασυλιών της Ευρωπαϊκής Ένωσης είναι να προστατεύονται το Κοινοβούλιο και οι βουλευτές του από δικαστικές διαδικασίες που σχετίζονται με ασκούμενες κατά την επιτέλεση κοινοβουλευτικών καθηκόντων δραστηριότητες, οι οποίες είναι άρρηκτα συνδεδεμένες με τα καθήκοντα αυτά·
Ι.	λαμβάνοντας υπόψη ότι, στην παρούσα υπόθεση, το Κοινοβούλιο δεν διαπίστωσε την ύπαρξη ενδείξεων περί fumus persecutionis, δηλαδή δεν προκύπτει ότι η εν λόγω δίωξη ασκείται με σκοπό να πληγεί η  πολιτική δραστηριότητα του Tomasz Buczek ως βουλευτή του Ευρωπαϊκού Κοινοβουλίου και, συνεπώς, να θιγεί η ανεξαρτησία του Κοινοβουλίου·
ΙΑ.	λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται ως κατηγορούμενος[footnoteRef:3]· [3:  	Απόφαση του Γενικού Δικαστηρίου, της 30ής Απριλίου 2019, Briois κατά Κοινοβουλίου, T-214/18, ECLI:EU:T:2019:266.] 

1.	αποφασίζει να άρει την ασυλία του Tomasz Buczek·
2.	αναθέτει στην Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην αρμόδια αρχή της Πολωνίας και στον Tomasz Buczek.

